افغان حکومت د امریکا-طالبانو د سولې د موافقې متن ارزوي
ارګ وايي د افغانستان د سولې په چارو کې د امریکا ځانګړي استازي زلمي خلیلزاد ولسمشر غني او اجرايي رئیس عبدالله ته له طالبانو سره د سولې د موافقې متن ښودلی دی. 
د ولسمشر غني ویاند صدیق صدیقي د دوشنبې په ورځ د سپتمبر دوهمه (وږي ١١) په کابل کې خبریالانو ته وویل چې افغان حکومت به د دغه سند ټول جزییات ګوري او ارزوي. ښاغلي صدیقي وویل "افغان حکومت به په پوره دقت او د هېواد د ملي ګټو په چارچوب کې د دغه سند جزیات وارزوي." ښاغلي صدیقي زیاته کړه چې حکومت به د سند له ارزولو وروسته له ښاغلي خلیلزاد او د هغه له ټیم سره خپل نظریات شریک کړي. هغه وویل چې ولسمشر غني له ښاغلي خلیلزاد څخه وغوښتل چې له طالبانو سره د سولې اړوند مسایل دې له افغان سیاستوالو سره هم شریک کړي. پر همدې مهال په ستراتیژیکو چارو کې د ولسمشر غني سلاکلار وحید عمر پر خپل ټوېټر پاڼه لیکلي، چې خلیلزاد ولسمشر غني او عبدالله ته د سولې د موافقتنامې د مسودې یوه کاپي وښودله. وحید عمر ویلي:"ولسمشر غني او عبدالله نن له خليلزاد سره وکتل، هغه د امریکا او طالبانو ترمنځ د سولې د موافقې د مسودې یوه کاپي وښودله. موږ به سند ته کتنه وکړو او د خلیلزاد او ټیم سره به خبرې اترې دوام ومومي." ښاغلي عمر په خپل لومړي ټویټ کې لیکلي وو چې دا سند د حکومت مشرانو ته وسپارل شو، خو وروسته یې ولیکل چې (وښودل شو). نوموړي زیاته کړې، چې په دې اړه بشپړه جزئیات به نن څلور بجې د مطبوعاتي کنفرانس له لارې له رسنیو سره شریک شي. پر همدې مهال د افغان حکومت اجرائیه ریاست هم ویلي، چې زلمي خلیلزاد نن دوشنبه په سپېدار ماڼۍ کې له عبدالله عبدالله سره د سولې خبرو وروستي جزئیات شریک کړل او د تلپاتې سولې د ټینګښت په اړه یې معلومات ورکړل. په دوحه کې د افغان سولې په اړه د امریکايي او طالب استازو مذاکرات وړمه شپه د «اګست پر ۳۱مه» نېټه پای ته ورسېدل. زلمي خلیلزاد د یادو مذاکراتو تر پای ته رسېدو وروسته وویل، چې دواړې خواوې د داسې توافق په درشل کي دي، چې تاوتریخوالی به ورسره راکم شي او یوې تلپاتې سولې ته د رسېدو لپاره به د خبرو زمینه برابره کړي.